کراچی (مانیٹرنگ ڈیسک) محکمہ موسمیات پارینے کہ ہفتہ نا سہب اتون بشامی تہو تا پُوسکن ءُ سسٹم اس سندھ اٹ پترینگ انگ نا گمان ارے ہراکہ ہفتہ غان دو شنبے اسکان جتا جتا شار تیٹی ہورہ گروک تون پِر نا سوب جوڑ مننگ کیرہ۔ محکمہ موسمیات نا رداٹ ہفتہ غان دو شنبے اسکان کراچی، حیدرآباد، ٹھٹہ، تھرپارکر او ایلو ضلع غاتے ٹی ہورہ گروک تون پِر نا گمان ارے۔ محکمہ موسمیات پارینے کہ کراچی، حیدرآباد، ٹھٹہ، بدین میرپورخاص اٹ پِر تا سوب آن اربن فلڈنگ نا خلیس ارے، سندھ انا کیہی علاقہ غاتے نوکاپ ہرفنگ نا گمان ہم ارے۔ محکمہ موسمیات خبردار کرینے کہ گمانی پِر تا سوب آن کل ادارہ غاک الرٹ ءُ۔ محکمہ موسمیات یک شنبے او دو شنبے آ بلوچستان نا جتا جتا ضلع غاتے ٹی ہم ہورہ گروک تون پِر مننگ نا گمان نا درشانی ءِ کرینے۔ محکمہ موسمیات نا رداٹ لسبیلہ، خضدار، آواران، بارکھان ڑوب، موسیٰ خیل، لورالائی، کوہلو او سبی ٹی ہورہ گروک تون پِر نا گمان ارے۔ دا وخت اٹ سبی، قلات، خضدار او لسبیلہ نا ڈور و جل تیٹی نوکاپ نا خلیس ارے۔ ادارہ غاک الرٹ مریر۔
